Det der først lignede en overkommelig opgave for Christinna Pedersen og Kamilla Rytter-Juhl blev en betydelig udfordring, da de i finalen ved badminton-EM i Kolding var oppe imod de bulgarske søstre Gabriela og Stefani Stoeva. Pedersen og Rytter-Juhl kunne med en sejr tage deres fjerde EM-guldmedalje i træk, og efter første sæt så det ud til, at den opgave skulle løses uden større problemer. Den nordjyske damedouble vandt nemlig 21-11 i et sæt, hvor bulgarerne stort set ikke kom til fadet og ikke var i nærheden af at skabe spænding. Det formåede de to søstre til gengæld i andet sæt, hvor der efter en tæt begyndelse pludselig stod 6-5 til bulgarerne. Christinna Pedersen og Kamilla Rytter-Juhl kom på 8-7, men derefter spillede modstanderne til, og sættet endte med bulgarsk sejr på 21-15, og dermed skulle kampen om EM-guld afgøres i tredje sæt. Her genfandt danskerne rytmen, og uden den store slinger i valsen trak de sig ud af tredje sæt med 21-11 og dermed blev det for fjerde EM i træk til nordjyske guldmedaljer. Christinna Pedersen har chancen for at fordoble guld-høsten, når hun klokken senere på eftermiddagen spiller finale i mixed double sammen med Joachim Fischer. Her møder det danske par engelske Gabrielle og Chris Adcock.

Referat:
Christinna Pedersen og Kamilla Rytter-Juhl tog deres fjerde EM-guldmedalje på stribe, da de slog et bulgarsk søskendepar i tre sæt.